Europos Parlamento rezoliucija dėl žmogaus teisių Moldovoje ir ypač Padniestrėje



Oficialusis leidinys 291 E , 30/11/2006 p. 0414 - 0416



P6_TA(2006)0099 Žmogaus teisės Moldovoje ir ypač Padniestrėje Europos Parlamento rezoliucija dėl žmogaus teisių Moldovoje ir ypač Padniestrėje Europos Parlamentas, - atsižvelgdamas į savo ankstesnes rezoliucijas dėl Moldovos, ypač į 2003 m. gruodžio 18 d. rezoliuciją [1], 2005 m. vasario 24 d. rezoliuciją [2] dėl rinkimų į Parlamentą Moldovoje ir 2005 m. balandžio 28 d. rezoliuciją dėl metinio pranešimo dėl žmogaus teisių pasaulyje 2004 m. ir ES politikos šiuo klausimu [3], - atsižvelgdamas į 2005 m. spalio 6- 7 d. ES ir Moldovos parlamentinio bendradarbiavimo komiteto posėdžio galutinį pareiškimą ir rekomendacijas, - atsižvelgdamas į 1994 m. lapkričio 28 d. pasirašytą ir 1998 m. liepos 1 d. įsigaliojusį Europos Sąjungos ir Moldovos partnerystės ir bendradarbiavimo susitarimą, - atsižvelgdamas į 1999 m. Stambule vykusio Europos saugumo ir bendradarbiavimo organizacijos (ESBO) vadovų susitikimo ir į 2002 m. Oporte vykusio ESBO ministrų tarybos susitikimo metu padarytus pareiškimus, - atsižvelgdamas į 2005 m. vasario 22 d. septintajame ES ir Moldovos bendradarbiavimo tarybos susitikime patvirtintą veiksmų planą, skirtą Moldovai, - atsižvelgdamas į Europos saugumo ir bendradarbiavimo organizacijos Demokratinių institucijų ir žmogaus teisių tarnybos (ESBO/DIŽTT) Rinkimų stebėjimo misijos galutinį pranešimą apie 2005 m. kovo 6 d. vykusius Moldovos parlamento rinkimus, kurie iš esmės atitiko daugumą ESBO įpareigojimų bei Europos Tarybos ir kitus tarptautinius demokratinių rinkimų standartus, nepaisant nustatytų trūkumų, susijusių su kampanijos sąlygomis ir galimybe naudotis žiniasklaidos priemonėmis, - atsižvelgdamas į Tarybos sprendimą 2006/96/BUSP, kuriuo įgyvendinama Bendroji pozicija 2004/179/BUSP dėl ribojančių priemonių (sankcijų), nukreiptų prieš Moldovos Padniestrės regiono vadovybę [4], ir į Tarybos bendrąją poziciją 2006/95/BUSP [5], pagal kurią šios ribojančios priemonės bus taikomos dar 12 mėnesių, - atsižvelgdamas į 2006 m. kovo 1 d. priimtą Europos Tarybos Ministrų komiteto preliminarią rezoliuciją dėl Europos Žmogaus Teisių Teismo (EŽTT) 2004 m. liepos 8 d. sprendimo Ilascu ir kitų byloje prieš Moldovą ir Rusijos Federaciją, - atsižvelgdamas į Darbo tvarkos taisyklių 115 straipsnio 5 dalį, A. kadangi pagal Europos kaimynystės politiką pripažįstami su Europa susiję Moldovos siekiai ir Moldovos, kaip šalies, tvirtai istoriniais, kultūriniais ir ekonominiais ryšiais susijusios su ES valstybėmis narėmis, svarba, B. kadangi, laikantis Europos kaimynystės politikos nuostatų, buvo priimtas veiksmų planas, į kurį įtraukti pasiūlymai, skirti skatinti politines ir institucines reformas, sudarančias sąlygas Moldovai laipsniškai įsitraukti į ES politiką ir programas, C. kadangi pastaruoju metu Europos Sąjunga žengė svarbius žingsnius, kad galėtų aktyviau dalyvauti sprendžiant su Moldovos Respublika susijusius klausimus ir ieškoti, kaip išspręsti Padniestrės konfliktą, ir šiuo tikslu Kišiniove įsteigė nuolatinę Europos Komisijos delegaciją, paskyrė ES ypatingąjį įgaliotinį (ESYĮ) Moldovai, kuriam suteikė įgaliojimus prisidėti ieškant ilgalaikio Padniestrės konflikto sprendimo, bei įkūrė ES pasienio pagalbos misiją (ESPPM) Moldovai ir Ukrainai, D. kadangi po ginkluoto konflikto, kurio metu Rusija teikė karinę paramą, 1992 m. Padniestrė paskelbė nepriklausomybę ir destabilizavo padėtį visoje šalyje, E. kadangi susirūpinimą, ypač Padniestrėje, kelia grėsmingas nusikalstamumo lygis, visuomenėje plintanti korupcija, giliai įsišaknijusi šešėlinė ekonomika ir pagarbos pagrindinėms laisvėms ir žmogaus teisėms stoka, F. kadangi pati pasiskelbusi Padniestrės valdžia toliau persekioja nepriklausomą žiniasklaidą ir nevyriausybines organizacijas, diskriminuoja ir persekioja rumunų kalba kalbančius gyventojus, G. kadangi pati pasiskelbusi Padniestrės valdžia toliau atsisako paklusti EŽTT sprendimui, kuriuo reikalaujama išlaisvinti neteisėtai ir savavališkai kalinamus Andrejų Ivantocą ir Tudorą Petrovą-Popą, H. kadangi Andrejus Ivantocas, protestuodamas prieš nežmonišką ir žeminantį Tiraspolio kalėjimo darbuotojų elgesį, nuo 2006 m. vasario 27 d. kelis kartus surengė bado streiką, 1. griežtai smerkia tai, kad slopinami, persekiojami ir gąsdinami nepriklausomos žiniasklaidos atstovai, save pasiskelbusią Padniestrės regiono valdžią kritikuojantys piliečiai, nevyriausybinių organizacijų nariai ir Padniestrės režimo opozicija; smerkia tai, kad užsienio paramos teikėjams draudžiama finansuoti nevyriausybines organizacijas; smerkia valdžios nenorą dėti visas pastangas siekiant taikaus ir visuotinio sprendimo dėl Padniestrės regiono konflikto; todėl džiaugiasi, kad buvo pratęstas draudimo išduoti ES vizas Padniestrės režimo nariams laikotarpis; 2. griežtai kritikuoja save pasiskelbusią Padniestrės valdžią dėl to, kad praėjus daugiau kaip pusantrų metų po EŽTT sprendimo dėl Ilascu ir kitų bylos, du pareiškėjai tebėra įkalinti; pažymi, kad savo sprendime EŽTT pabrėžė, jog dvi valstybės atsakovės turi imtis visų reikiamų priemonių užbaigti savavališką pareiškėjų sulaikymą ir užtikrinti, kad jie būtų nedelsiant išlaisvinti; 3. ragina Moldovos valdžios institucijas toliau siekti, kad būtų nedelsiant išlaisvinti neteisėtai ir savavališkai kalinami Andrejus Ivantocas ir Tudoras Petrovas-Popa; primygtinai ragina Rusijos valdžios institucijas išbandyti visas įmanomas priemones siekiant užbaigti neteisėtą ir savavališką šių dviejų suimtųjų kalinimą ir juos nedelsiant išlaisvinti; ragina Tarybą, Komisiją ir valstybes nares prašyti, kad šie suimtieji būtų nedelsiant išlaisvinti; 4. ragina Moldovos valdžios institucijas užtikrinti, kad būtų leista buvusio gynybos ministro Valeriu Pasato, apie kurio nuteisimą žinia plačiai pasklido ir susilaukė prieštaringų vertinimų, apeliacinį procesą vykdyti skaidriai ir pagal tarptautinės teisės normas; 5. išreiškia tvirtą ir nuolatinę paramą Moldovos valdžios institucijų pastangoms įgyvendinti ES kaimynystės politikos dalį sudarantį veiksmų planą; ragina Komisiją ir Tarybą remti Moldovos valdžios institucijas, vykdančias demokratizacijos procesą, ir naudoti visas diplomatines priemones siekiant susilpninti autoritarinį ir neteisėtą Padniestrės regiono režimą; 6. ragina Moldovos vyriausybę, laikantis pagal veiksmų planą prisiimtų įsipareigojimų, tęsti reformų procesą siekiant įtvirtinti teisinės valstybės principą ir panaikinti korupciją institucijose bei sustiprinti pastangas kovojant su prekyba žmonėmis; 7. atsižvelgia į 2005 m. spalio 20 d. priimtą Kovos su prekyba žmonėmis ir jos prevencijos įstatymą, kuriame prekybos žmonėmis aukoms numatytos nemokamos socialinės paslaugos; ragina Moldovos valdžios institucijas išsamiau paaiškinti, kaip bus finansuojamas šio įstatymo įgyvendinimas; pabrėžia papildomų lėšų ir personalo suteikimo patariamosioms tarnyboms prekybos moterimis klausimais poreikį ir aktyvesnio šioje srityje veikiančių NVO bendradarbiavimo svarbą; 8. džiaugiasi konstruktyviu įvairių Moldovos parlamento politinių partijų bendradarbiavimu; pripažįsta reformų, susijusių su teismų nepriklausomumu, žvalgybos tarnybomis, teisės aktais dėl rinkimų ir audito rūmų, svarbą; ragina sustiprinti Moldovos teismų galias; pabrėžia neatidėliotino šių ir kitų reformų įgyvendinimo svarbą; 9. laikosi nuomonės, kad Moldovos reformos pasiseks tik tuo atveju, jei bus laikomasi teisinės valstybės principo ir bus gerbiamos pagrindinės teisės; ragina visas suinteresuotas šalis, įskaitant pilietinės visuomenės narius, dirbti kartu skatinant tolesnę šalies demokratijos raidą; 10. džiaugiasi tuo, kad buvo įgyvendinta Ukrainos ir Moldovos ministrų pirmininkų 2005 m. gruodžio 30 d. pasirašyta jungtinė muitų deklaracija; ragina Moldovos Padniestrės regiono ekonomikos veikėjus registruotis atitinkamose Kišiniovo institucijose, siekiant skatinti nekliudomą prekių judėjimą per sieną; ragina save pasiskelbusią Padniestrės vadovybę nesudaryti kliūčių šiai registracijai; 11. džiaugiasi, kad buvo įkurta ESPPM Moldovai ir Ukrainai, kadangi tai gali padėti rasti gerą ir ilgalaikį Padriestrės konflikto sprendimo būdą; pabrėžia, kad stipresnė sienų apsauga yra labai svarbus veiksnys siekiant užbaigti konfliktą, taip pat apriboti prekybą ginklais; 12. ragina Komisiją, Tarybą ir ESYĮ Moldovai imtis visų priemonių, kad būtų galima užkirsti kelią dabartinės pasienio krizės augimui; 13. atkreipia dėmesį į pozityvią, nors kai kuriais klausimais kritišką, Moldovos parlamento pareiškimą dėl Ukrainos iniciatyvos išspręsti Padniestrės konfliktą; ragina visas dalyvaujančias šalis aktyviai įsitraukti į "5 + 2" derybas, kuriose dalyvauja Moldova, Moldovos Padniestrės regionas, Rusija, Ukraina ir ESBO bei, kaip stebėtojos, Europos Sąjunga ir JAV, ir surasti politinį Padniestrės regiono konflikto sprendimą; 14. ragina Rusiją nedelsiant nutraukti paramą Padniestrės režimui, įtvirtinti savo įsipareigojimą siekti Moldovos teritorinio vientisumo, kaip numatyta Moldovos konstitucijoje, ir besąlygiškai išvesti visą savo kariuomenę, įskaitant sunkiąją ginkluotę ir amuniciją; pabrėžia, kad pagal 1999 m. ESBO aukščiausiojo lygio susitikime Stambule priimtą sprendimą kariuomenė turėjo būti išvesta iki 2002 m. pabaigos; ragina Tarybą įtraukti šį klausimą į kito ES ir Rusijos aukščiausiojo lygio susitikimo darbotvarkę; 15. paveda Pirmininkui perduoti šią rezoliuciją Tarybai, Komisijai, Moldovos vyriausybei ir parlamentui, Rumunijos, Ukrainos, Rusijos Federacijos ir JAV vyriausybėms, ESBO ir Europos Tarybos Generaliniams sekretoriams. [1] OL C 91 E, 2004 4 15, p. 692. [2] OL C 304 E, 2005 12 1, p. 398. [3] OL C 45 E, 2006 2 23, p. 107. [4] OL L 44, 2006 2 15, p. 32. [5] OL L 44, 2006 2 15, p. 31. --------------------------------------------------